Girardus, Dei gratia Sagiensis ecclesie humilis minister, universis fidelibus sancte ecclesie tam laicis quam clericis salutem. Notum sit omnibus tam presentibus quam futuris qui christiano nomine censentur, quod Radulphus ejusque filius, videlicet Willelmus, decimam quam in parochia de Perreia possidebant, cenobitis sancti Benedicti reverendissimis, cunctis audientibus parochianis ejusdem ville, pro animabus patrum et matrum in eleemosina contulerunt. Hujus rei testes existunt idonei: Lancelinus, de cujus feodo decima illa est; Osanna, uxor ipsius omnesque filii eorum; Oleardus sacerdos; Pinardus; Robertus; Henricus; Giraudus, prior de Magniaco, dictus prior qui frontarie adquisivit. Factum est hoc anno ab incarnatione Domini millesimo centesimo quadragesimo sexto, regnante Ludovico rege Galliarum et Aquitanorum duce. Si quis in posterum hec dissipare voluerit, gladio anathematis percutiatur et cum iniquo Juda infernalibus penis tormentetur.